als_Latn dik_Latn sag_Latn
Presidenti i Republikës, Bujar Nishani, njëherësh Kryetari i Këshillit të Lartë të Drejtësisë, dënoi sot sulmin e kryer para pak ditësh kundër gjyqtares së Gjykatës së Shkallës së Parë të qytetit të Vlorës, Mirela Mishgjoni.
Në fjalën e tij, në krye të mbledhjes së radhës së Këshillit të Lartë të Drejtësisë, Presidenti Nishani e cilësoi sulmin ndaj gjyqtares Mishgjoni një akt të papranueshëm dhe kriminal, duke shprehur besimin e plotë që ky akt kriminal do të zbardhet dhe do të marrë dënimin më të ashpër nga organet e drejtësisë.
Kreu i Shtetit deklaroi prerë se askush nuk mund të cënojë personalitetin, sigurinë, integritetin, dinjitetin dhe jetën e gjyqtarit të Republikës dhe siguroi se askush nuk do t’i shpëtojë reagimit më të ashpër të organeve të drejtësisë.
Duke i uruar shërim të shpejtë gjyqtares Mirela Mishgjoni, Presidenti Nishani shprehu solidaritetin e tij me të gjithë gjyqtarët e vendit duke i garantuar ata për mbështetjen e fuqishme të Kreut të Shtetit në përmbushjen e detyrës.
“Jam pranë gjyqtarëve në përmbushjen e misionit të tyre të nderuar, ashtu siç ky Këshill dhe tërë opinioni publik, janë të preokupuar për të pasur një drejtësi të pavarur, një drejtësi profesionale, një drejtësi jashtë ndikimeve të palëve, jashtë akteve korruptive. Por, po me aq forcë, jemi pranë çdo gjyqtari për ta mbështetur fuqishëm atë, në përmbushjen e detyrës dhe misionit të tij. Dhe po aq ngushtësisht, jemi pranë tyre për të ruajtur integritetin dhe sigurinë e tyre. Më lejoni edhe njëherë, që këtë solidaritet t’ia përsërisim gjyqtares Mishgjoni, por edhe të gjithë gjyqtarëve të Republikës së Shqipërisë!”, nënvizoi Presidenti Nishani.
als_Latn als_Latn als_Latn als_Latn als_Latn